Lättähattu kyyditsee junamatkustajia Tampereelta Nokialle – Tässä lauantain aikataulu

Haapamäen Museoveturiyhdistyksen lättähattujuna Tampereen asemalla vuonna 2013. Juha Vuorinen

Marjo Rämö

Haapamäen Museoveturiyhdistys ry:n lättähattu-museojuna vie pääsiäisajelulle Tampereen ja Nokian välillä lauantaina 20. huhtikuuta.

Valtionrautateiden uudistaessa paikallisliikennettään 1950-luvun alkupuolella, syntyi Valmetin tehtailla Tampereella nuorisomuodin mukaan lättähatuksi ristitty kevytrakenteinen moottorivaunu. Lättähatuksi kutsuttu kiskobussi muodostui vuosikymmenten käsitteeksi junaa käyttävän kansan keskuudessa.

Valmet valmisti lättähattuja 1950- ja 60-luvulla runsaat 200 kappaletta ja niillä liikennöitiin joka puolella Suomen rataverkkoa. Paitsi matkustajia, kuljetettiin kiskobusseissa tavaraa, postia ja jopa vankeja tarkoituksiin varatuissa vaunuissa.

Tampereelta niiden kyydissä pääsi lähes joka ilmansuuntaan, minne raiteet veivät, 1970-luvun alussa valmistunutta Parkanon-oikorataa lukuun ottamatta. Lättähattujen käyttö Tampereen ympäristössä päättyi keväällä 1988.

Lukumäärältään suuresta kalustosarjasta jäi kuitenkin nostalgialiikenteeseen useita yksilöitä ja niiden kyytiin voikin päästä vuosittain niin Etelä- kuin Pohjois-Suomessakin. Näiden Tampereelta Nokialle kulkevien lättähattujen koti on Haapamäen museovarikolla Keuruulla, jossa niitä ylläpidetään talkoovoimin. Lättähattujen valtti on yhä siinä, että niillä pääsee liikennöimään keveästä rakenteesta johtuen melkein millaiselle radalle tahansa.

Vuonna 1993 perustettu Haapamäen Museoveturiyhdistys ry on voittoa tavoittelematon yhdistys, jonka tarkoituksena on säilyttää ja ylläpitää rautateihin liittyvää kulttuuria. Toiminnan perusta on jäsenistön tekemä vapaaehtoinen talkootyö. Yhdistyksen museokalustolla liikennöidään vuosittain eri puolilla Suomea.

Ensimmäinen junavuoro lähtee Tampereelta 20. huhtikuuta kello 10.30 ja Nokialta kello 11.

Tarkemmat tiedot ja aikataulut löytyvät Haapamäen Museoveturiyhdistyksen verkkosivuilta